b'\n_START_ARTICLE_\nVinar\xc3\xb2s\n_START_SECTION_\nSituaci\xc3\xb3 i comunicacions\n_START_PARAGRAPH_\nVinar\xc3\xb2s es troba a la costa mediterr\xc3\xa0nia, al sud de la desembocadura del riu S\xc3\xa9nia, al bell mig de la plana coneguda com "la Plana de Vinar\xc3\xb2s". \xc3\x89s el municipi costaner m\xc3\xa9s septentrional del Pa\xc3\xads Valenci\xc3\xa0. La dita "Vinar\xc3\xb2s, cru\xc3\xaflla dels Pa\xc3\xafsos Catalans" \xc3\xa9s certa, ja que el poble se situa a mig cam\xc3\xad entre Val\xc3\xa8ncia-Castell\xc3\xb3 i Tarragona-Barcelona (creuat per la carretera nacional 340 i l\'autopista AP-7). A m\xc3\xa9s, \xc3\xa9s la fi de la carretera nacional 232 que va per Saragossa-Alcany\xc3\xads-Morella-Vinar\xc3\xb2s. La localitat tamb\xc3\xa9 disposa d\'una estaci\xc3\xb3 de tren a la l\xc3\xadnia del Corredor mediterrani (Barcelona - Val\xc3\xa8ncia). Se situa enfront de les Illes Balears.\n_START_SECTION_\nHist\xc3\xb2ria\n_START_PARAGRAPH_\nEls or\xc3\xadgens del municipi s\xc3\xb3n incerts. Un poblat ib\xc3\xa8ric va habitar el Puig, on troben els vestigis m\xc3\xa9s antics, per\xc3\xb2 no est\xc3\xa0 demostrada la continu\xc3\xaftat de la poblaci\xc3\xb3 en la localitat actual._NEWLINE_L\'origen de Vinar\xc3\xb2s \xc3\xa9s una petita alqueria \xc3\xa0rab (Beni Alar\xc3\xb2s) que esdevingu\xc3\xa9 cristiana a la conquesta del rei Jaume I (Binalar\xc3\xb2s). A l\'edat mitjana depenia del castell de Pen\xc3\xadscola, com la ve\xc3\xafna Benicarl\xc3\xb3, fins que es va independitzar i va iniciar un creixement amb el qual ha esdevingut la principal capital del nord del Pa\xc3\xads Valenci\xc3\xa0. De fet, t\xc3\xa9 un partit judicial que compr\xc3\xa8n les comarques dels Ports de Morella, l\'Alt i el Baix Maestrat._NEWLINE_Vinar\xc3\xb2s va patir, durant segles, atacs de pirates moriscos i, per aix\xc3\xb2, com en tota la costa valenciana, hi ha torres de vigil\xc3\xa0ncia costaneres i talaies, que complien la funci\xc3\xb3 d\'avisar a la poblaci\xc3\xb3 en cas de perill. N\'\xc3\xa9s un bon exemple la denominada popularment "torreta dels moros", que actualment es troba en ru\xc3\xafnes. Durant la Guerra dels Nou Anys, la ciutat fou amena\xc3\xa7ada per l\'estol de Jean II d\'Estr\xc3\xa9es,_NEWLINE_Al segle XIX, disposava d\'una mil\xc3\xadcia local per defensar la ciutat i es va construir una muralla que l\'envoltava. Amb el suport que es va prestar durant les guerres carlistes, Isabel II va atorgar a Vinar\xc3\xb2s, l\'any 1862, el t\xc3\xadtol de "Muy Noble y Leal Villa". L\'any 1881 va rebre del monarca Alfonso XII el t\xc3\xadtol de ciutat._NEWLINE_El 15 d\'abril de 1938, durant la Guerra Civil espanyola, Vinar\xc3\xb2s va ser el primer poble de la costa mediterr\xc3\xa0nia ocupat per l\'ex\xc3\xa8rcit franquista despr\xc3\xa9s de la derrota republicana a la Batalla de Terol. Per aix\xc3\xb2, el seu paper va resultar fonamental, ja que a partir d\'aquell moment  la zona republicana es va dividir en dos: una formada per la zona centre, bona part de la Manxa, Andalusia oriental i Llevant, i una altra formada per la pr\xc3\xa0ctica totalitat de Catalunya, excepte la conca del Segre (la franja m\xc3\xa9s occidental de Lleida).\n_START_SECTION_\nEconomia\n_START_PARAGRAPH_\nT\xc3\xa9 un port de pescadors important i comptava amb una ind\xc3\xbastria del moble destacable. L\'agricultura es basa en els c\xc3\xadtrics de regadiu (especialment, els tarongers) i les oliveres de sec\xc3\xa0. Recentment, el turisme est\xc3\xa0 convertint-se tamb\xc3\xa9 en un dels eixos de l\'economia de Vinar\xc3\xb2s. Tot i aix\xc3\xb2, la ind\xc3\xbastria est\xc3\xa0 tornant a guanyar protagonisme amb la remodelaci\xc3\xb3 i adequaci\xc3\xb3 d\'una zona del port de Vinar\xc3\xb2s per a l\'\xc3\xbas industrial.\n_START_SECTION_\nServeis\n_START_PARAGRAPH_\nActualment disposa d\'un hospital comarcal, un centre de salut, cinc col\xc2\xb7legis p\xc3\xbablics d\'educaci\xc3\xb3 prim\xc3\xa0ria, dos instituts d\'educaci\xc3\xb3 secund\xc3\xa0ria, una delegaci\xc3\xb3 d\'hisenda, Biblioteca Municipal, una caserna de la Gu\xc3\xa0rdia Civil, Policia Local, jutjats comarcals, Escola Oficial d\'Idiomes i el Centre del Coneixement VINALAB.\n_START_SECTION_\nCultura i Esports\n_START_PARAGRAPH_\nActualment Vinar\xc3\xb2s gaudeix d\'un gran ventall d\'activitats culturals i esportives potenciades per associacions culturals i esportives locals._NEWLINE_En l\'\xc3\xa0mbit cultural destaquen: l\'escola de m\xc3\xbasica "L\'Alian\xc3\xa7a", l \'escola de m\xc3\xbasica ESMUVI, la Coral Garc\xc3\xada Julbe, la Coral Juvenil Sant Sebasti\xc3\xa0 (fundada l\'any 1984), aix\xc3\xad com L\'Aula de Teatre de Vinar\xc3\xb2s (fundada l\'any 2008), el grup folkl\xc3\xb2ric local "Les Camaraes", el ball de dimonis de Vinar\xc3\xb2s,  la Colla de dol\xc3\xa7aina i tabal, la muixeranga de Vinar\xc3\xb2s o L\'Escola Oficial d\'Idiomes de Vinar\xc3\xb2s (aulari depenent de l\'EOI de Castell\xc3\xb3)._NEWLINE_En l\'\xc3\xa0mbit esportiu destaquen: el Club Nataci\xc3\xb3 Vinar\xc3\xb2s, el Club de Futbol Vinar\xc3\xb2s, el Club de B\xc3\xa0squet Vinar\xc3\xb2s, el Club Esportiu Vinar\xc3\xb2s d\'atletisme, el Club d\'Handball Vinar\xc3\xb2s, el Club Ironmans Vinar\xc3\xb2s de futbol americ\xc3\xa0, el Club de Patinatge Art\xc3\xadstic Vinar\xc3\xb2s, el Club de Tenis Vinar\xc3\xb2s, o el Club de Pesca "La Lubina" i el Club H\xc3\xadpic Ecuvin. L\'esport en qu\xc3\xa8 m\xc3\xa9s destaca Vinar\xc3\xb2s \xc3\xa9s en la nataci\xc3\xb3 i el seu Club Nataci\xc3\xb3 Vinar\xc3\xb2s, que el desembre de 2010 van ascendir a 1a divisi\xc3\xb3, despr\xc3\xa9s d\'un descens l\'any anterior quan havien estat 7 anys seguits a primera._NEWLINE_Entre les instal\xc2\xb7lacions culturals disponibles a Vinar\xc3\xb2s destaquen l\'auditori Ayguals D\'Izco que s\'utilitza tant per a concerts, representacions teatrals, com per a exposicions pict\xc3\xb2riques i art\xc3\xadstiques, que est\xc3\xa0 situat a la pla\xc3\xa7a del mercat; la sala d\'exposicions de la Fundaci\xc3\xb3 Caixa Vinar\xc3\xb2s; la Casa Membrillera com a futura seu de la Fundaci\xc3\xb3 Caixa Vinar\xc3\xb2s; la Biblioteca Municipal, situada entre el carrer del Pilar i la pla\xc3\xa7a Hort dels Escribano; o el Casal Jove, situat al carrer Carrer\xc3\xb3._NEWLINE_D\'instal\xc2\xb7lacions esportives cal destacar les seg\xc3\xbcents: la pista d\'atletisme vora el  pol\xc3\xadgon industrial de "Les Capsades", la piscina "Servol", el camp de futbol, el parc de skates i el pavell\xc3\xb3 poliesportiu situats al llarg del riu Cervol, aix\xc3\xad com la pista polivalent de l\'avinguda de l\'Atl\xc3\xa0ntic o el parc s\xc3\xa8nior situat al P.A. I de l\'antiga f\xc3\xa0brica Foret. Com a futures instal\xc2\xb7lacions cal destacar la construcci\xc3\xb3 d\'una ciutat esportiva dalt de l\'estaci\xc3\xb3 de ferrocarrils en qu\xc3\xa8 se situaran els tres camps de futbol 7 amb gespa artificial, el nou camp de futbol, la nova piscina municipal i el nou pavell\xc3\xb3 poliesportiu. Tamb\xc3\xa9 cal destacar les zones acotades per a la pr\xc3\xa0ctica del b\xc3\xa0squet a l\'aire lliure al parc de l\'avinguda del Mediterrani i pla\xc3\xa7a de Les Corts Valencianes.\n_START_SECTION_\nCostums i festes\n_START_PARAGRAPH_\nVinar\xc3\xb2s \xc3\xa9s un poble molt fester. Durant tot l\'any s\'hi celebren una gran quantitat de festes:_NEWLINE_A Sant Antoni es fan fogueres per tot el poble i es puja a l\'ermita. El Ball de Dimonis ha recuperat les fogueres a la platja del Fort\xc3\xad i, alhora, ha introdu\xc3\xaft elements de les festes dels Ports, d\'arrel medieval, amb el correfoc de Sant Antoni i el dimoni i amb el ball de bastons i forques._NEWLINE_Sant Sebasti\xc3\xa0 t\xc3\xa9 una gran devoci\xc3\xb3 popular i, el 20 de gener, l\'ermita s\'ompli de gent en una romeria anual que ompli de gom a gom el puig de l\'ermita. L\'any 2010 se celebr\xc3\xa0 el quart centenari de l\'arribada de la rel\xc3\xadquia de Sant Sebasti\xc3\xa0 amb una s\xc3\xa8rie d\'actes dirigits per el c\xc3\xa9lebre ve\xc3\xad i compositor Carles Santos. El 2013 el Ball de Dimonis recuper\xc3\xa0 la Dansa dels Dansants, documentada al segle XVIII, I ballada a l\'ermita de Vinar\xc3\xb2s._NEWLINE_El Carnaval de Vinar\xc3\xb2s cada any \xc3\xa9s m\xc3\xa9s gran i fam\xc3\xb3s i \xc3\xa9s considerat "Festa d\'Inter\xc3\xa8s Tur\xc3\xadstic Auton\xc3\xb2mic", encara que tamb\xc3\xa9 est\xc3\xa1 en tr\xc3\xa0mit la consideraci\xc3\xb3 de "Festa d\'Inter\xc3\xa9s Tur\xc3\xadstic Nacional". D\'aquesta festa cal destacar l\'arribada de Carnestoltes, la presentaci\xc3\xb3 de les reines, la nit del pijama, les desfilades del dissabte i el diumenge, l\'enterro de la sardina i la crem\xc3\xa0 del Carnestoltes. _NEWLINE_A Setmana Santa destaquen les processons t\xc3\xadpiques d\'aquestes dates que les diferents cofraries realitzen per distints carrers de la ciutat. _NEWLINE_Al juny se celebren les Fira i Festes de Sant Joan i Sant Pere, en qu\xc3\xa8 es trien la Reina i les Dames locals que representen les entitats culturals i esportives de Vinar\xc3\xb2s. Cal destacar les actuacions dels Nanos i Gegants, les revetlles, els concerts, el segici popular, el correfoc, actuacions amb dol\xc3\xa7aina i tabal, el castell de focs, la traca, etc. _NEWLINE_En agost t\xc3\xa9 lloc les Festes del Llagost\xc3\xad amb un caire m\xc3\xa9s tur\xc3\xadstic, ja que van destinades a la promoci\xc3\xb3 de l\'aliment i s\xc3\xadmbol local, que \xc3\xa9s el llagost\xc3\xad de Vinar\xc3\xb2s (diferenciable f\xc3\xa0cilment per la seua cua amb un toc morat). Tamb\xc3\xa9 en aquest mes, normalment, es realitza una representaci\xc3\xb3 del Carnaval de Vinar\xc3\xb2s b\xc3\xa9 amb la gala de les reines, b\xc3\xa9 amb una petita desfilada. Finalment als voltants del 29 de setembre l\'Ajuntament celebra una s\xc3\xa8rie d\'actes culturals per commemorar la Carta Pobla, o el que seria l\'acta de naixement del poble de Vinar\xc3\xb2s.'